Pentru Cluj-Napoca, bugetul proiectului va fi de 5,7 milioane de euro. Acest proiect ar urma să asigure o bună mobilizare a resurselor de tineret, în principal a celor circa 100.000 de studenţi, masteranzi şi doctoranzi din Cluj. De asemenea, el ar urma să aducă o creştere a turismului de circa 20 la sută. Potrivit iniţiatorilor proiectului, reprezentanţii Asociaţiei Pont, cele mai importante evenimente legate de statutul de Capitală Europeană a Tineretului vor fi concentrate în perioada februarie-mai 2015, iar cel mai important eveniment va fi Conferinţa Europeană Tineretului, din luna aprilie, care va aduce mii de reprezentanţi ai organizaţiilor tinerilor din toată Uniunea Europeană. Deocamdată, proiectul este susţinut de municipalitate, dar şi de zeci de organizaţii de tineret. De asemenea, un lobby susţinut a fost organizat în favoarea acestui proiect în Bruxelles de către europarlamentarul Monica Macovei, susţinută de europarlamentarii români Rareş Niculescu şi Ioan Mircea Paşcu, dar şi de europarlamentari maghiari, care doresc promovarea caracterului multicultural al Clujului.